**“Açıq hökumətin təşviqinə dair 2016-2018-ci illər üçün Milli Fəaliyyət Planı”nda nəzərdə tutulan tədbirlərin Azərbaycan Respublikasının Dövlət Miqrasiya Xidməti tərəfindən 2018-ci il ərzində icrası barədə illik hesabat**

**1.1-ci bəndin icrasına dair (Azərbaycan Respublikası Nazirlər Kabinetinin 2011-ci il 24 noyabr tarixli 191 nömrəli Qərarı ilə təsdiq edilmiş “Elektron xidmət növlərinin Siyahısı”nın təkmilləşdirilməsi, siyahıda olan, lakin tam fəaliyyət göstərməyən xidmətlərin fəaliyyətinin təmin edilməsi və “Elektron hökumət” portalına yeni xidmətlərin inteqrasiya edilməsi):**

 Azərbaycan Respublikası Nazirlər Kabinetinin 2011-ci il 24 noyabr tarixli 191 nömrəli Qərarı ilə təsdiq edilmiş “Elektron xidmət növlərinin Siyahısı”nda nəzərdə tutulmuş Dövlət Miqrasiya Xidməti tərəfindən göstərilən 11 elektron xidmət “Elektron hökumət” portalına inteqrasiya edilərək fəaliyyəti tam təmin edilmişdir. “Elektron hökumət” portalına yeni xidmətlərin (Azərbaycan Respublikasının Dövlət Miqrasiya Xidməti tərəfindən göstərilən xidmətin nəticəsində təqdim edilməli olan hazır sənədlə bağlı məlumatın verilməsi, Azərbaycan Respublikasının Dövlət Miqrasiya Xidmətində göstərilən xidmətlərdən istifadə məqsədi ilə onlayn növbənin tutulması, Azərbaycan Respublikasının Dövlət Miqrasiya Xidməti tərəfindən baxılan inzibati xətalar haqqında işlər üzrə inzibati xəta törətmiş əcnəbilərin və vətəndaşlığı olmayan şəxslərin Azərbaycan Respublikasına gəlməsinin müvəqqəti məhdudlaşdırılması barədə məlumatın verilməsi, Azərbaycan Respublikasının Dövlət Miqrasiya Xidməti tərəfindən baxılan inzibati xətalar haqqında işlər üzrə inzibati xəta törətmiş əcnəbilərin və vətəndaşlığı olmayan şəxslərin Azərbaycan Respublikasından getməsinin müvəqqəti məhdudlaşdırılması barədə məlumatın verilməsi) inteqrasiya edilməsi istiqamətində işlər davam etdirilir.

**1.3-cü bəndin icrasına dair (“Elektron hökumət” portalının imkanları və istifadəsi ilə bağlı vətəndaşlar arasında ictimai maarifləndirmə tədbirlərinin və təqdimatların keçirilməsi):**

“Elektron hökumət” portalının imkanları və istifadəsi ilə bağlı vətəndaşlar arasında ictimai maarifləndirmə tədbirlərinin və təqdimatların keçirilməsi Dövlət Miqrasiya Xidməti tərəfindən daim diqqət mərkəzində saxlanılmışdır.

Ölkəmizə gələn əcnəbilərin və vətəndaşlığı olmayan şəxslərin Miqrasiya Məcəlləsinin tələblərinə əsasən olduğu yer üzrə qeydiyyatı, müvəqqəti və daimi yaşama, iş icazələrinin verilməsi prosedurları, qanunsuz miqrasiyaya qarşı mübarizə tədbirləri və ümumiyyətlə miqrasiya prosesləri ilə bağlı maarifləndirilmələri məqsədilə Dövlət Miqrasiya Xidməti tərəfindən Azərbaycan Tibb Universitetində, Azərbaycan Memarlıq və İnşaat Universitetində, Azərbaycan Dövlət Neft və Sənaye Universitetində, Azərbaycan Rəssamlıq Akademiyasında, Azərbaycan Texniki Universitetində, Azərbaycan Slavyan Universitetində, Azərbaycan Dövlət Pedaqoji Universitetinin Şəki filialında, Azərbaycan Dövlət İqtisad Universitetinin Zaqatala filialında, Lənkəran Dövlət Universitetində və Astara Pedaqoji Kollecində maarifləndirmə tədbirləri təşkil edilmişdir.

Regional miqrasiya idarələri tərəfindən – Masallı və Quba “ASAN xidmət” mərkəzlərində, İsmayıllıda “Açıq qapı günü” - vətəndaş forumu, Gəncədə, Ağsuda, Göygöldə, Xaçmazda, Neftçalada, Beyləqanda, Ağdamda, Lerikdə, Yardımlıda, Masallıda, Astarada, Cəlilabadda, Biləsuvarda, Zaqatalada, Kürdəmirdə, Şirvanda, Şamaxıda, Lənkəranda, Şəkidə, Qaxda və Yevlaxda 45 maarifləndirmə-məlumatlandırma tədbiri, 23 halda isə səyyar xidmət təşkil edilmişdir. Keçirilən tədbirlər zamanı iştirakçılara mütəmadi olaraq Dövlət Miqrasiya Xidməti tərəfindən göstərilən elektron xidmətlər barədə məlumatlar verilmişdir.

Bundan əlavə, 14 dekabr 2018-ci il tarixdə Dövlət Miqrasiya Xidmətinin yeni mobil tətbiqi MİGAZ geniş ictimaiyyətə təqdim olunmuşdur. MİGAZ istifadəçilərə olduğu yer üzrə qeydiyyat, müvəqqəti və daimi yaşamaq üçün icazələrin alınması, məhdudiyyətin və müraciət statusunun yoxlanması, son qeydiyyat tarixinin öyrənilməsi üçün kalkulyator, onlayn ödəmə, onlayn növbə, ASAN viza və xidmətin digər istiqamətlər üzrə servis xidmətlərinin mobil tətbiq üzərindən çıxış əldə etmək imkanları təqdim edir. Mobil tətbiq vasitəsilə əcnəbilər və vətəndaşlığı olmayan şəxslər onlayn şəkildə daha asan formada elektron xidmətlərdən istifadə edə biləcəklər. Azərbaycan, ingilis  və rus dillərində hazırlanmış mobil tətbiq üzərindən birbaşa əlaqə vasitəsi ilə zəng və sorğuların cavablandırılması da həyata keçirilə bilər. Tətbiq vasitəsilə istifadəçilərə istər qeydiyyat, istərsə də digər elektron xidmətlərlə bağlı mütəmadi yeniliklər, bildirişlər göndərilməsi nəzərdə tutulmuşdur. Mobil tətbiqdə istifadəçilər üçün Azərbaycanın tarixi, ölkəmizdə fəaliyyət göstərən turistik məkanlar, istirahət mərkəzləri və digər görməli yerlər, milli musiqimiz, mətbəximiz barədə geniş məlumat bazası təqdim olunur. Mobil tətbiq Playmarketdən, qısa zaman sonra isə Appstore-dan yükləmək mümkün olacaq. Gələcəkdə MİGAZ-ın imkanlarının genişləndirilməsi və daha artıq xidmətləri əhatə etməsi nəzərdə tutulur.

**2.4-cü bəndin icrasına dair (Dövlət orqanlarının internet səhifələrinin mobil versiyalarının hazırlanması, sosial şəbəkələrdə səhifələrinin açılması və onların aktiv fəaliyyətinin təmin edilməsi):**

Hesabat dövründə Dövlət Miqrasiya Xidmətinin “Facebook” sosial şəbəkəsində rəsmi hesabı açılmış, Xidmətin “Youtube” kanalında 240 video materialın yayımlanması təmin edilmiş, “Twitter” sosial şəbəkəsindəki rəsmi hesabında 789, “Facebook” sosial şəbəkəsindəki rəsmi hesabında isə 234 məlumat paylaşılmış, o cümlədən sosial şəbəkə üzərindən izləyiciləri maraqlandıran suallar cavablandırılmışdır.

Həmçinin Dövlət Miqrasiya Xidmətinin rəsmi internet səhifəsinin mobil tətbiqi hazırlanaraq “Android” əməliyyat sistemi ilə çalışan cihazlar üçün istifadəyə verilmişdir. Eyni zamanda yaxın günlərdə tətbiqi digər əməliyyat sistemləri üzərindən də yükləmək mümkün olacaq. (bu barədə yuxarıda ətraflı məlumat verilmişdir.)

**4.1.1-ci yarımbəndin icrasına dair (Açıq hökumət prinsiplərinin təşviqi və korrupsiyanın qarşısının alınması istiqamətlərində qeyri-hökumət təşkilatlarının layihə və təşəbbüslərinə dəstəyin prioritet istiqamət kimi müəyyən edilməsi):**

2018-ci ilin 15 aprel – 15 oktyabr tarixlərində “Həyat” Humanitar Dəstək İctimai Birliyi tərəfindən həyata keçirilən “Məcburi köçkünlərin sosial vəziyyətinin qiymətləndirilməsi” layihəsinin icrası ilə bağlı tədbirdə Dövlət Miqrasiya Xidmətinin nümayəndəsi iştirak etmişdir. Layihənin məqsədi Ermənistan-Azərbaycan, Dağlıq Qarabağ münaqişəsi nəticəsində işğal olunmuş torpaqlardan didərgin düşmüş məcburi köçkünlərin həyat şəraiti, sosial təminatı və digər aspektləri ehtiva edən sosial vəziyyətinin qiymətləndirilməsinin aparılması vasitəsilə Azərbaycan Respublikası Hökumətinin bu sahədə həyata keçirdiyi dövlət siyasətinə dəstəyin göstərilməsindən ibarətdir. Layihə çərçivəsində məcburi köçkünlərlə bağlı mövcud vəziyyətin bir sıra aspektləri öyrənilmiş və onların sosial qiymətləndirilməsi aparılmışdır. Qiymətləndirmə zamanı əldə edilmiş nəticələr və onların təhlili əsasında məcburi köçkünlərin sosial vəziyyətinə dair vəsait hazırlanmışdır.

Bununla yanaşı, 9 iyul 2018-ci il tarixdə Dövlət Miqrasiya Xidmətinin inzibati binasında “Avropa Hüquqşünas Tələbələr Assosiasiyası”nın Azərbaycan nümayəndəliyi və Dövlət Miqrsaiya Xidmətinin birgə təşkilatçılığı ilə 17 Avropa ölkəsindən olan 100 xarici tələbənin iştirak etdiyi “Beynəlxalq Yay Hüquq Məktəbi”nin açılış mərasimi keçirilmiş, tədbir çərçivəsində “Azərbaycanın açıq hökumət modeli: Miqrasiya sahəsində şəffaflıq və açıq hökumət prinsipləri”nin hüquqi bazası və praktik əhəmiyyəti barədə iştirakçılara ətraflı məlumat verilmiş, açıq hökumətin prinsiplərinə və qanunvericiliyə uyğun olaraq, Xidmət tərəfindən ölkəmizə gələn əcnəbilər üçün miqrasiya ilə bağlı prosedurların sadələşdirilməsi məqsədilə görülən işlər diqqətə çatdırılmışdır.

24 oktyabr 2018-ci il tarixində Y-lex Consulting və Dövlət Miqrasiya Xidməti yanında İctimai Şuranın birgə təşkilatçılığı ilə keçirilmiş tədbirdə Dövlət Miqrasiya Xidmətinin əməkdaşları, Dövlət Miqrasiya Xidməti yanında İctimai Şuranın sədri və üzvləri, miqrasiya və hüquqi məsələlər üzrə aparıcı mütəxəssislər və hüquqşünaslar iştirak etmiş, təcrübələrini tədbir iştirakçıları ilə bölüşmüşlər. Tədbir zamanı Azərbaycan Respublikasının miqrasiya qanunvericiliyinə edilmiş son dəyişikliklər, işəgötürənlərin və Azərbaycanda haqqı ödənilən əmək fəaliyyəti ilə məşğul olan əcnəbilərin məsuliyyətə cəlb edilməsi halları, əcnəbi işçilərin işə götürülməsi və işdən çıxarılması ilə bağlı qanunvericilikdə əks olunmuş məsələlər müzakirə edilmişdir.

**4.2.1-ci yarımbəndin icrasına dair (İctimai şuraların fəaliyyətinin təşkil edilməsi, gücləndirilməsi və davamlılığının təmin edilməsi):**

Xidmətin fəaliyyət istiqamətlərinə uyğun olaraq həyata keçirdiyi tədbirlərin keyfiyyətinin artırılmasında ictimai nəzarətin mühüm rol oynadağını nəzərə alaraq, Dövlət Miqrasiya Xidməti yanında İctimai Şuranın fəaliyyətinə önəm verilir. Cəmiyyətin inkişafına uyğun olaraq normativ hüquqi aktların mütəmadi təkmilləşdirilməsinin zəruriliyi baxımından vətəndaş cəmiyyəti institutlarından təşkil olunmuş İctimai Şuranın fəaliyyət müddətində ölkəmizdə əcnəbilərin və vətəndaşlığı olmayan şəxslərin hüquqlarının genişləndirilməsi, onların qanuni mənafelərinin daha mükəmməl qorunması, miqrasiya proseslərinin tənzimlənməsi və miqrasiya proseslərinin təkmilləşdirilməsi məqsədilə təqdim etdikləri bir sıra innovativ və normativ hüquqi xarakterli təkliflər Dövlət Miqrasiya Xidməti tərəfindən nəzərə alınmışdır.

Cari ilin mart, may və noyabr aylarında İctimai Şuranın üzvləri ilə Xidmət rəhbərliyinin görüşləri keçirilmiş, görüşlər zamanı vətəndaşların dövlət idarəçiliyində iştirakı, məmur-vətəndaş münasibətlərində şəffaflığın təmin olunması, verilən qərarlarda vətəndaş cəmiyyəti institutlarının da rəyinin nəzərə alınması baxımından son illərdə atılmış addımların əhəmiyyətindən danışılmış, Xidmətin vətəndaş cəmiyyəti institutları ilə uğurlu əməkdaşlıq təcrübəsindən bəhs edilmiş, İctimai Şuranın təklifləri dinlənilmiş, Şuranın fəaliyyət istiqamətləri, həyata keçirilən tədbirlər barədə ətraflı fikir mübadiləsi aparılmış, həmçinin vətəndaş cəmiyyəti institutları ilə əməkdaşlığa yeni yanaşmanın tətbiqinin zəruriliyi diqqətə çatdırılmışdır.

Hesabat dövri ərzində tərəfimizdən hazırlanmış müvafiq qanun layihələri münasibət bildirilməsi üçün İctimai Şuraya təqdim olunmuşdur.

Həmçinin İctimai Şura üzvlərinin Xidmətin qanunsuz miqrantların saxlanılması mərkəzlərinə baş çəkmələrinə şərait yaradılmış, Şuradan daxil olmuş sorğu xarakterli məktublar ətraflı cavablandırılmışdır. Hesabat dövründə Dövlət Miqrasiya Xidməti tərəfindən, o cümlədən beynəlxalq tərəfdaşlarla keçirilən tədbirlərdə İctimai Şuranın üzvlərinin də aktiv iştirakı təmin edilmişdir.

**4.2.2-ci yarımbəndin icrasına dair (İctimai şuraların tərkibi və fəaliyyəti ilə bağlı rəsmi internet resurslarında ayrıca bölmələrin yaradılması və məlumatların mütəmadi yenilənməsi):**

Dövlət Miqrasiya Xidmətinin fəaliyyətində ictimaiyyətin iştirakını genişləndirmək məqsədilə Xidmətin 3 dildə - Azərbaycan, rus və ingilis dillərində fəaliyyət göstərən rəsmi internet səhifəsində “Faydalı məlumatlar” bölməsinin “Dövlət Miqrasiya Xidməti yanında İctimai Şura” adlı altbölməsində məlumatlar mütəmadi olaraq yenilənir.

Həmçinin hesabat dövründə İctimai Şuranın fəaliyyəti ilə bağlı 2 məlumat rəsmi internet səhifəsinin “Mətbuat mərkəzi” bölməsinin “Xəbərlər” altbölməsində yerləşdirilmişdir.

**5.6-cı bəndin icrasına dair (Büdcə təşkilatları tərəfindən dövlət satınalmaları ilə bağlı məlumatların internet səhifələrində yerləşdirilməsi):**

Bu istiqamətdə müvafiq işlər aparılaraq hesabat dövründə Dövlət Miqrasiya Xidməti tərəfindən keçirilmiş 9 tender və 12 kotirovka sorğusu barədə ümumilikdə 55 məlumat [www.tender.gov.az](http://www.tender.gov.az) saytında yerləşdirilmiş və Respublika qəzetində çap edilmişdir.

**8.6-cı bəndin icrasına dair (“ASAN xidmət” mərkəzlərində rəhbər tutulan fəaliyyət prinsipləri və şəffaflıq standartlarının dövlət orqanlarında tətbiqi ilə bağlı tədbirlərin həyata keçirilməsi):**

“ASAN xidmət” mərkəzlərində rəhbər tutulan fəaliyyət prinsipləri və şəffaflıq standartlarının Dövlət Miqrasiya Xidmətində tətbiqi ilə bağlı tədbirlərin həyata keçirilməsi məqsədi ilə 28 fevral 2018-ci il tarixdə təsdiq olunmuş tədris proqramına uyğun olaraq Xidmətin Aparatında və sisteminə daxil olan qurumlarında yeni işə qəbul olunmuş 13 işçi “Açıq Hökumətin təşviqinə dair 2016-2018-ci illər üçün Milli Fəaliyyət Planı”nın mahiyyəti və bundan irəli gələn tələblər mövzusunda, 09 mart 2018-ci il tarixdə 14 işçi “Vətəndaşların qəbulu və müraciətlərinə baxılması qaydaları” istiqamətində, 24 may 2018-ci il tarixdə 14 işçi “Vətəndaş məmnunluğu hüquqi dövlətdə mühüm vəzifələrdəndir” istiqamətində, 06 iyul 2018-ci il tarixdə 12 işçi Azərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyinin İnsan resursları və təlim şöbəsində “Açıq hökumət prinsipləri Azərbaycan Respublikası miqrasiya orqanları qarşısında duran prioritet vəzifələrdən biridir” istiqamətində “Vətəndaş məmnunluğunun təmin edilməsi hər bir dövlət orqanının prioritet vəzifələrindən biridir”, “ASAN xidmət” mərkəzlərində rəhbər tutulan fəaliyyət prinsipləri”, “ Komanda quruculuğu”, “Özünəgüvən və liderlik” mövzularında, 21 sentyabr 2018-ci il tarixdə 1 işçi Dövlət İmtahan Mərkəzində “Vahid pəncərə sistemi əsasında vətəndaşlara əlçatan, şəffaf və səmərəli dövlət xidmətlərinin göstərilməsi” istiqamətində, 9 noyabr və 07 dekabr 2018-ci il tarixlərdə kiçik xüsusi rütbəli vəzifələrdə çalışan 21 işçi “ASAN xidmət” mərkəzlərində Dövlət Miqrasiya Xidmətinin fəaliyyətinin keyfiyyətli təşkili mexanizmi” mövzusunda təlimlərə cəlb olunmuşlar.

Həmçinin “Dövlət Xidmətlərinin Elektron Reyestrinin yaradılması ilə bağlı tədbirlər haqqında” Azərbaycan Respublikası Prezidentinin 2014-cü il 11 sentyabr tarixli 262 nömrəli Fərmanının 2.4-cü bəndinə və Azərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyinin 2016-cı il 17 oktyabr tarixli 1/1-06 nömrəli kollegiya qərarı ilə təsdiq edilmiş “Dövlət xidmətlərinin “ASAN xidmət indeksi” üzrə qiymətləndirilməsi Qaydaları”na uyğun olaraq Azərbaycan Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyi tərəfindən keçirilmiş “ASAN xidmət indeksi” üzrə 2017-2018-ci il qiymətləndirmənin nəticələrinə əsasən mərkəzi icra hakimiyyəti orqanları sırasında ən yüksək nəticəni [Dövlət Miqrasiya Xidməti](https://report.az/axtar%C4%B1%C5%9F/D%C3%B6vl%C9%99t%20Miqrasiya%20Xidm%C9%99ti/) (68,98 %) göstərmişdir.

Bununla belə, “ASAN xidmət indeksi” üzrə çatışmazlıqların aradan qaldırılması istiqamətində Xidmətdə işlər davam etdirilir.

**8.7-ci bəndin icrasına dair (Sahibkarların qarşılaşdıqları problemlərin həlli məqsədi ilə onların müraciətlərinə baxılması işinin təkmilləşdirilməsi və müvafiq tədbirlərin görülməsi):**

Sahibkarların qarşılaşdıqları problemlərin həlli məqsədilə onların müraciətlərinə baxılması işinin təkmilləşdirilməsi istiqamətində müvafiq tədbirlər görülmüşdür. Belə ki, Dövlət Miqrasiya Xidməti yanında Apellyasiya Şurasına hesabat dövründə 2 müraciət daxil olmuş, onlardan 1 müraciət Apellyasiya Şurasının fəaliyyət istiqamətlərinə uyğun olmadığından baxılmasından imtina olunmuş, bir müraciətə isə müvafiq qaydada baxılaraq qərar qəbul edilmiş və aidiyyəti üzrə təqdim olunmuşdur.

 **10.1-ci bəndin icrasına dair (Açıq hökumət və korrupsiyaya qarşı mübarizə sahəsində ixtisaslaşan beynəlxalq təşkilatlar və xarici ölkələrin aidiyyəti dövlət orqanları ilə əməkdaşlıq əlaqələrinin təkmilləşdirilməsi, tövsiyə və tələblərin icrası üzrə tədbirlərin həyata keçirilməsi):**

Açıq hökumət və korrupsiyaya qarşı mübarizə sahəsində ixtisaslaşan beynəlxalq təşkilatlar və xarici ölkələrin aidiyyəti dövlət orqanları ilə əməkdaşlıq əlaqələrinin təkmilləşdirilməsi, tövsiyə və tələblərin icrası üzrə tədbirlərin həyata keçirilməsi ilə əlaqədar müvafiq işlər davam etdirilir.

Belə ki, “Beynəlxalq Antikorrupsiya Akademiyası” beynəlxalq təşkilatının İdarə Heyətinin 18-ci iclasında İdarə Heyətinin üzvü və üzv dövlətlərin Assambleyasının 7-ci sessiyasında Azərbaycan Respublikasının nümayəndə heyətinin rəhbəri kimi Dövlət Miqrasiya Xidmətinin rəisi Vüsal Hüseynov 26-28 sentyabr 2018-ci il tarixlərində Avstriya Respublikasına rəsmi səfərdə olmuşdur. Səfər çərçivəsində cənab Vüsal Hüseynov üzv dövlətlərin Assambleyasının 7-ci sessiyasının açılış mərasimində çıxış edərək təşkilatın fəaliyyəti, həmçinin ölkəmizdə korrupsiyaya qarşı mübarizə sahəsində həyata keçirilən islahatlar və dövlət proqramları barədə məlumat vermişdir. Tədbirdə sözügedən beynəlxalq təşkilatın fəaliyyətinin müxtəlif aspektləri ilə bağlı təşkilati və hüquqi xarakterli məsələlər müzakirə edilmiş, üzv dövlətlərin bu sahədə həyata keçirdiyi tədbirlər üzrə məruzələr dinlənilmiş, qeyd edilən qurumun qlobal miqyasda korrupsiyaya qarşı mübarizə səylərinin gücləndirilməsində rolunun artırılması məqsədilə bir sıra zəruri sənədlər işlənib hazırlanmışdır. Həmçinin, sözügedən tədbir çərçivəsində Azərbaycan Respublikasının nümayəndə heyəti ilə “Beynəlxalq Antikorrupsiya Akademiyası”nın rəhbəri cənab Martin Kreutner və digər dövlətlərin nümayəndə heyətləri arasında ikitərəfli görüşlər keçirilmişdir.

**10.2-ci bəndin icrasına dair (Müxtəlif hədəf qrupları, o cümlədən dövlət qulluqçuları üçün korrupsiyaya qarşı mübarizə və etik davranış üzrə təhsil-tədris proqramlarının hazırlanması, təlim və treninqlərin keçirilməsi, belə təşəbbüslərin dəstəklənməsi):**

Korrupsiyaya qarşı mübarizə və etik davranış üzrə təlim-tədris proqramlarının hazırlanması, təlim və treninqlərin keçirilməsi Xidmət tərəfindən diqqətdə saxlanılmışdır. Belə ki, 19 aprel 2018-ci il tarixdə Xidmətin Aparatında və sisteminə daxil olan qurumlarında çalışan 13 işçi “Korrupsiya ilə əlaqədar hüquqpozuntusuna görə məsuliyyət. Etik davranış qaydaları və maraqların toqquşmasının qarşısının alınması. Daxili intizam qaydaları” istiqaməti üzrə təsdiq olunmuş qısamüddətli tədris proqramına uyğun olaraq tədrisə cəlb olunmuşlar. Bununla yanaşı, cari il ərzində keçirilmiş 10 tədris proqramında korrupsiyaya qarşı mübarizə, maraqlarının toqquşmasının qarşısının alınması və etik davranış məsələləri ilə bağlı mövzular tədris olunmuş və 143 işçi tədrisə cəlb olunmuşdur.

Qeyd olunanlardan əlavə, 9 iyul 2018-ci il tarixdə Dövlət Miqrasiya Xidmətinin inzibati binasında 17 Avropa ölkəsindən olan 100 xarici tələbənin iştirak etdiyi “Beynəlxalq Yay Hüquq Məktəbi”nin açılış mərasimi təşkil edilmiş, tədbir çərçivəsində “Azərbaycanın açıq hökumət modeli: Miqrasiya sahəsində şəffaflıq və açıq hökumət prinsipləri”nin hüquqi bazası və praktik əhəmiyyəti barədə iştirakçılara ətraflı məlumat verilmiş, açıq hökumətin prinsiplərinə və qanunvericiliyə uyğun olaraq, Xidmət tərəfindən ölkəmizə gələn əcnəbilər üçün miqrasiya ilə bağlı prosedurların sadələşdirilməsi məqsədilə görülən işlər diqqətə çatdırılmışdır.

**10.4-cü bəndin icrasına dair (Açıq hökumət və korrupsiyaya qarşı mübarizə sahəsində sosial çarxların, bukletlərin, yaddaş kitabçalarının və digər maarifləndirici materialların nəşri və paylanması):**

Hesabat dövründə AzTv telekanalında Dövlət Miqrasiya Xidmətinin fəaliyyətindən bəhs edən 6 dəqiqəlik video reportajın yayımlanması təşkil edilmiş, Xidmətin yaranmasını və 11 illik fəaliyyətini əks etdirən “Qloballaşan dünyada miqrasiya” adlı 22 dəqiqəlik film hazırlanaraq Lider, Space, Qubanın “Xəyal TV”, Xaçmazın ARB “Günəş”, Yevlaxın ARB “Aran”, Şəkinin ARB “Şəki” və Gəncənin ARB “Kəpəz” telekanallarında nümayişi, eyni adlı məqalənin **“Azərtac” informasiya agentliyində, “Xalq qəzeti” və “Respublika” qəzetlərinin, o cümlədən Xidmətin rəsmi internet səhihəsində yayımlanması təmin olunmuşdur.**

Olduğu yer üzrə qeydiyyatla bağlı qaydaları əks etdirən videoçarx hazırlanmış, Xidmətin vətəndaşların qəbul mərkəzlərində, “ASAN-Viza” özünəxidmət terminallarında və Heydər Əliyev Beynəlxalq Hava Limanında yayımlanması təmin olunmuşdur.

Əcnəbilərin və vətəndaşlığı olmayan şəxslərin məlumatlandırılması məqsədilə 4 dildə (Azərbaycan, rus, ingilis və ərəb dillərində) bildiriş vərəqləri və Azərbaycan Respublikasının ərazisində müvəqqəti və daimi yaşamaq üçün icazə almaq məqsədilə müraciət etmə müddətlərini əks etdirən flayerlər çap olunmuş, dövlət sərhədinin buraxılış məntəqələrində ölkəyə gələn əcnəbilərə və vətəndaşlığı olmayan şəxslərə təqdim edilmişdir. Həmçinin sənəd qəbulunun müddətləri ilə bağlı **məlumatlandırma xarakterli stolüstü tablonun “ASAN xidmət” mərkəzlərində, həmçinin Xidmətin qəbul şöbələrində yerləşdirilməsi təmin olunmuşdur.**

Bunlarla yanaşı, əcnəbilərin və vətəndaşlığı olmayan şəxslərin məlumatlandırılması məqsədilə vətəndaşlıqla bağlı video çarx hazırlanaraq Xidmətin rəsmi səhifəsində yerləşdirilmişdir.

 Eləcə də, **Dövlət Miqrasiya Xidmətinin qəbul şöbələrində işin təşkili və müraciət edən şəxslərə göstərilən xidmətlə bağlı “Dövlət Miqrasiya Xidməti xidmətinizdə” adlı video çarxın** Xidmətin rəsmi saytında, “Facebook” və “Twitter” sosial şəbəkələrindəki rəsmi hesablarında yayımlanması təmin olunmuşdur.

Bundan başqa, **Dövlət Miqrasiya Xidmətinin** fəaliyyəti barədə məlumatların geniş tamaşaçı və dinləyici auditoriyasina çatdırılması məqsədilə **televiziya və radioda “Miqrasiya saatı” verlişinin hazırlanması istiqamətində müvafiq işlər görülmüş, “ASAN radio”nun efirində verilişin yayımına başlanılmışdır. Həmçinin “ASAN radio”nun efirində Xidmətin fəaliyyəti ilə bağlı hər həftə “Miqrasiya icmalı” yayımlanmaqdadır.**

Dövlət Miqrasiya Xidmətinin fəaliyyəti barədə ictimaiyyətin məlumatlandırılması və maarifləndirilməsi məqsədilə mütəmadi olaraq Xidmət rəhbərliyinin keçirdiyi görüşlər, xarici səfərlər, maarifləndirmə, statistika və digər tədbirlərlə bağlı hazırlanan 226 məlumatın 3 dildə Dövlət Miqrasiya Xidmətinin rəsmi internet səhifəsinin “Xəbərlər” altbölməsində yerləşdirilməsi, KİV-də işıqlandırılması təmin edilmişdir.

Qeyd olunanlarla yanaşı, Dövlət Miqrasiya Xidmətinin **yeni təşviqat videosunun hazırlanması və** 15 dekabr 2018-ci il tarixdən - 15 yanvar 2019-cu il tarixədək təşviqat ayının keçirilməsi məqsədilə kompleks tədbirlər davam etdirilir. Belə ki, kompaniya çərçivəsində Park Sinema və Sinema PLUS kinoteatrlar şəbəkələrində, Park Bulvar ticarət əyləncə mərkəzində, TAKSİ 189 şirkətinin taksilərində video çarxların yayımlanması və flayerlərin paylanması məqsədilə, həmçinin kompaniyaya təşkilati dəstək göstərilməsi məqsədilə Azərbaycan Dəmir Yolları” QSC, Bakı BeynəlxalqDəniz Ticarət Limanı*,* "Azərbaycan Xəzər Dəniz Gəmiçiliyi*"* QSC, Bakı Nəqliyyat Agentliyi ilə iş aparılmış, razlıq əldə edilmişdir .

**11.1-ci bəndin icrasına dair (Fəaliyyət Planının icrasının monitorinqi prosesinə informasiya texnologiyalarının tətbiqi üzrə tədbirlərin görülməsi, Dövlət Miqrasiya Xidməti tərəfindən Fəaliyyət Planında nəzərdə tutulmuş tədbirlərin icrasına məsul şəxslərin müəyyən edilməsi):**

Xidmət rəisinin əmri ilə Fəaliyyət Planında nəzərdə tutulmuş tədbirlərin icrasına məsul şəxs təyin edilmişdir. Həmçinin MFP-nın icrasının monitorinqi məqsədilə yaradılmış ems.gov.az portalına hesabat dövründə 1 tədbir barədə məlumatın və 2017-ci il üzrə MFP-nın icrasına dair hesabatın yerləşdirilməsi təmin edilmişdir.

**11.2-ci bəndin icrasına dair (Dövlət orqanlarının daxili nəzarət qurumları ilə korrupsiyaya qarşı mübarizə sahəsində ixtisaslaşmış orqanlar arasında məlumat mübadiləsi və səmərəli əlaqələndirmənin təşkili):**

Dövlət Miqrasiya Xidmətinin daxili nəzarət qurumu ilə korrupsiyaya qarşı mübarizə sahəsində ixtisaslaşmış orqanlar arasında məlumat mübadiləsi və səmərəli əlaqələndirmənin təşkili diqqət mərkəzində saxlanılmışdır. Bu istiqamətdə işlər davam etdirilir.

**11.5-ci bəndin icrasına dair (Fəaliyyət Planında nəzərdə tutulan tədbirlərin icrası üçün vətəndaş cəmiyyəti institutları ilə əməkdaşlığın qurulması və onların fəaliyyətinin dəstəklənməsi):**

Dövlət Miqrasiya Xidməti vətəndaş cəmiyyəti institutları ilə əməkdaşlığın genişləndirilməsi və onların fəaliyyətinin dəstəklənməsi istiqamətində işləri davam etdirir.

Belə ki, hesabat dövründə Dövlət Miqrasiya Xidməti yanında İctimai Şuranın vasitəçiliyi ilə bir çox vətəndaş cəmiyyəti institutları, o cümlədən “Həyat” Humanitar Dəstək İctimai Birliyi, Y-lex Consulting şirkəti, “Avropa Hüquqşünas Tələbələr Assosiasiyası” ilə əməkdaşlıq əlaqələri genişləndirilmiş, onlar tərəfindən təşkil olunmuş tədbirlərdə Xidmət nümayəndələrinin iştirakı təmin edilmişdir. (bu barədə ətraflı yuxarıdakı bəndlərdə qeyd edilmişdir.)

**11.6-ci bəndin icrasına dair (Açıq hökumət və korrupsiyanın qarşısının alınması üzrə tədbirlərin icra vəziyyəti və qiymətləndirilməsi ilə bağlı ixtisaslaşmış sorğuların, araşdırmaların keçirilməsi və nəticələrinin elan edilməsi):**

Hesabat dövründə açıq hökumət və korrupsiyanın qarşısının alınması üzrə tədbirlərin icra vəziyyətinin qiymətləndirilməsi ilə bağlı sorğuların keçirilməsi diqqətdə saxlanılmışdır. Belə ki, cari ildə Dövlət Miqrasiya Xidmətinin rəsmi internet səhifəsi vasitəsilə onlayn sorğu keçirilmişdir. Sorğuda 25 gün ərzində respondentlərə iki sual ünvanlanmış və dörd cavab variantı (“Bəli”, “Qismən”, “Qane etmir” və “Müraciət etməmişəm”) təqdim edilmişdir. “Dövlət Miqrasiya Xidmətinin fəaliyyətindən razısınızmı?” sualına səsvermədə iştirak edən 611 nəfərdən 68,1 faizi “bəli”, 11,1 faizi “qismən”, 8,5 faizi “qane etmir”, 11,8 faizi “müraciət etməmişəm”, “Dövlət Miqrasiya Xidmətinə etdiyiniz müraciətlərə baxılması Sizi qane edirmi?” sualına isə 467 respondentdən 64,7 faizi “bəli”, 13,1 faizi “qismən”, 9,4 faizi “qane etmir”, 12,8 faizi “müraciət etməmişəm” cavabını vermişdir. Sorğuların nəticələri Xidmətin rəsmi internet səhifəsi vasitəsilə ictimaiyyətə açıqlanmışdır.

Hazırda Xidmətin rəsmi internet səhifəsində Çağrı mərkəzinin fəaliyyətinin qiymətləndirilməsi və Xidmətin rəsmi internet səhifəsinin qiymətləndirilməsi məqsədilə sorğular keçirilir və nəticələri dərhal elan olunur.